
Text rozhodnutia
Súd: Krajský súd Prešov Spisová značka: 4Sd/51/2014 Identifikačné číslo súdneho spisu: 8014200768 Dátum vydania rozhodnutia: 28. 05. 2015 Meno a priezvisko sudcu, VSÚ: JUDr. Monika Tobiašová ECLI: ECLI:SK:KSPO:2015:8014200768.2
ROZSUDOK V MENE SLOVENSKEJ REPUBLIKY
Krajský súd v Prešove samosudkyňou JUDr. Monikou Tobiašovou v právnej veci navrhovateľky E. L., trvale bytom T. XXX/XX, L. F. proti odporkyni Sociálnej poisťovni, ústredie Bratislava, Ul. 29. augusta č. 8-10, o invalidný dôchodok takto
r o z h o d o l :
P o t v r d z u j e rozhodnutie odporkyne zo dňa 03. marca 2014 č. XXX XXX XXXX 0.
Náhradu trov konania účastníkom n e p r i z n á v a.
o d ô v o d n e n i e :
Preskúmavaným rozhodnutím zo dňa 03.03.2014 odporkyňa zamietla podľa § 70 a § 71 zákona č. 461/2003 Z. z. o sociálnom poistení v znení neskorších predpisov (ďalej len zákon) žiadosť navrhovateľky o invalidný dôchodok zo dňa 07.02.2014 z dôvodu, že nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
V odôvodnení poukázala na posudok posudkového lekára sociálneho poistenia Sociálnej poisťovne, pobočky Poprad zo dňa 07.02.2014.
Včas podaným opravným prostriedkom sa navrhovateľka domáhala preskúmania tohto rozhodnutia. Poukázala na svoj nepriaznivý zdravotný stav, ktorý jej bráni pri plnohodnotnom vykonávaní práce.
Odporkyňa vo svojom písomnom vyjadrení zo dňa 25.06.2014 navrhla, aby súd preskúmavané rozhodnutie ako vecne správne potvrdil.
Krajský súd podľa § 250l a nasledujúcich ustanovení zákona č. 99/1963 Zb. Občianskeho súdneho poriadku (ďalej len O.s.p.) preskúmal napadnuté rozhodnutie a konanie, ktoré mu predchádzalo, vypočul účastníkov konania, oboznámil sa s posudkovým a dávkovým spisom odporkyne a zistil tento skutkový stav:
Navrhovateľka žiadosťou spísanou dňa 07.02.2014 požiadala odporkyňu o priznanie invalidného dôchodku, ktorý žiadala priznať od 23.07.2013. Zdravotný stav navrhovateľky bol posúdený posudkovým lekárom sociálneho poistenia Sociálnej poisťovne, pobočky Poprad dňa 07.02.2014 so záverom, že rozhodujúcim zdravotným postihnutím sú degeneratívne zmeny na chrbtici s prejavmi nervového a svalového dráždenia, slabosť svalového korzetu, obmedzenie pohyblivosti v danom úseku, zaradené pod kapitolu XV, oddiel E, položka 3, písm. b/ prílohy č. 4 zákona a stanovil 35%-nú mieru poklesu schopnosti vykonávať zárobkovú činnosť (ďalej len MPSVZČ). V posudku je uvedené, že posudzovaná od leta 2012 liečená neurológom pre bolesti driekovej chrbtice s koreňovým dráždením L5 vľavo. MR vyšetrenie driekovej chrbtice popisuje obraz veku primeranej spondylózy a diskopaktie, bez závažnej
kompresie nervových štruktúr. Vo februári 2013 bola vyšetrená neurochirurgom, ktorý odporúčal konzervatívnu liečbu. EMG vyšetrenie dokumentuje syndróm karpálneho kanála a periférne nervové poškodenie v inervácii koreňa C5, C6 vľavo ľahkého stupňa. MR vyšetrenie krčnej chrbtici dokumentuje osteodiskrétnu kompresiu nervových štruktúr v rozsahu segmentu C4/5 vľavo. V októbri 2013 opakovane vyšetrená neurochirurgom, v pláne operácia karpálneho kanála vpravo. V decembri 2012 pre bolesti ľavého bedrového kĺbu bola hospitalizovaná na ortopedickom oddelení. Po infúznej liečbe sa jej stav zlepšil. RTG vyšetrenie dokumentuje koxatrózu II. stupňa obojstranne. Pokračovala v ortopedickej liečbe. Bola vyšetrená reumatológom so záverom stav Yersínovej infekcie. Reumatologické ochorenie nebolo potvrdené. Rozhodujúcim zdravotným postihnutím sú degeneratívne zmeny na chrbtici s prejavmi nervového a svalového dráždenia zaradené do kapitolu XV, oddiel E, položka 3, písm. b/ s mierou poklesu schopnosti vykonávať zárobkovú činnosť 35%. Ostatné ochorenia nespĺňajú podmienku dlhodobo nepriaznivého zdravotného stavu alebo sú s miernym funkčným postihnutím, preto ich nie je možné posudkovo hodnotiť.
Na základe tohto posudku odporkyňa vydala preskúmavané rozhodnutie.
Po tom, čo navrhovateľka podala opravný prostriedok bol jej zdravotný stav opätovne posúdený posudkovým lekárom sociálneho poistenia Sociálnej poisťovne, pobočky Poprad dňa 16.04.2014 a posudkovým lekárom sociálneho poistenia Sociálnej poisťovne, ústredie pracovisko Poprad dňa 11.06.2014. Opätovne za rozhodujúce zdravotné postihnutie sú stanovené degeneratívne zmeny na chrbtici s prejavmi nervového a svalového dráždenia s obmedzením pohyblivosti v danom úseku, zaradené pod kapitolu XV, oddiel E, položka 3, písm. b/ prílohy č. 4 zákona so stanovenou 35 % mierou poklesu schopnosti vykonávať zárobkovú činnosť. Posudzovaná trpí aj inými zdravotnými postihnutiami - prekonaná Yersinova infekcia s epizodickými artritídami a Raynaudovým fenoménom, bez potreby antireumatickými liekmi. V celkovom posudku je uvedené, že posudzovaná je liečená a sledovaná pre bolesti driekovej chrbtice. Podľa výsledkov ortopedických vyšetrení a neurochirurgickej konzultácie nie je dôvod na radikálnu chirurgickú liečbu. Pre zistený syndróm karpálneho kanála, ktorý je klasifikovaný ako hraničný nález, bola urobená operácia dňa 21.02.2014, s uvoľnením tlaku na stredný nerv v oblasti ľavého zápästia. Pri kontrolnom neurochirurgickom ošetrení je pooperačný priebeh bez komplikácii. Pre bolesti v oblasti pravého kolena bola urobená dňa 02.04.2014 artroskopia, pri ktorej sú normálne anatomické pomery, len plošná chondropatia v oblasti jabĺčka I-II., ostatný nález v kolene primeraný veku. Pohyblivosť v oblasti kolenných kĺbov je bez výrazného obmedzenia. NA RTG driekovej chrbtice znížený medzistavcový priestor L5/S1. Súčasný nález odôvodňuje zaradenie do kapitoly XV, oddiel E, položka 3, písm. b/ na hornej hranici rozpätia. Kvalita iných zdravotných postihnutí tak, ako je vyhodnotená v odborných nálezoch neodôvodňuje zvýšenie miery poklesu schopnosti vykonávať zárobkovú činnosť.
Vzhľadom na uvedené, ani podľa posudku posudkového lekára Sociálnej poisťovne, ústredie navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Na pojednávaní dňa 25.02.2015 navrhovateľka predložila nové lekárske správy z neurologického vyšetrenia a prepúšťaciu správu z hospitalizácie na ortopedickom oddelení a z hospitalizácie na rehabilitačnom oddelení. Z tohto dôvodu súd vrátil posudkový spis odporkyni na vypracovanie dopĺňacieho posudku. Podľa dopĺňacieho posudku zo dňa 02.04.2015 sú rozhodujúcim zdravotným postihnutím sú naďalej degeneratívne zmeny na chrbtici s prejavmi nervového a svalového dráždenia s obmedzením pohyblivosti v danom úseku, zaradené pod kapitolu XV, oddiel E, položka 3, písm. b/ prílohy č. 4 zákona so stanovenou 35 % mierou poklesu schopnosti vykonávať zárobkovú činnosť. Pre iné zdravotné postihnutie artrózu ľavého bedrového kĺbu s obmedzením hybnosti na úroveň ľahkého stupňa, posudkový lekár nezvýšil percentuálnu mieru. Podľa celkového posudku závery odborných vyšetrení v rámci záverov hospitalizácie, rehabilitačného a ortopedického oddelenia, vyšetrenia magnetickou rezonanciou (bedrové kĺby, mozog, zadná jama), ako aj neurologického vyšetrenia sú identické so závermi odborných vyšetrení, ktoré posudzovaná doložila pri predchádzajúcom posudzovaní zdravotného stavu - vertebrogénny algický syndróm s miernymi funkčnými degeneratívnymi zmenami v oblasti krížovej časti chrbtice s miernym funkčným postihnutím v tejto oblasti. Posledné neurologické vyšetrenie zo dňa 02.03.2015 dokumentuje súmerné reflexy na všetkých úrovniach, pyramídové javy, zánikové a iritačné neprítomné, koordinácia, svalová sila a citlivosť správna, dynamika v krčnej časti
chrbtice viazne len v krajných polohách, rozsahy pohybov v zmysle Lasseque, Thomayer prakticky na normálnych hodnotách, manévre na bedrové kĺby minimálne obmedzené, a bolestivé v rotáciách, výraznejšie vľavo, ostatné pohyby v bedrových kĺboch na úrovni ľahkého stupňa. Vzhľadom k týmto skutočnostiam posudkový lekár aj naďalej zotrval na svojom pôvodnom hodnotení, že sa jedná o degeneratívne zmeny na chrbtici s miernymi prejavmi nervového a svalového dráždenia, s miernym obmedzením pohyblivosti v danom úseku, čo zodpovedá hodnoteniu v hornej hranici možného percentuálneho hodnotenia v kapitole XV, oddiel E, položka 3, písm. b/. Obmedzenie pohybu v bedrových kĺboch je na úrovni ľahkého stupňa a nepodmieňuje percentuálne navýšenie. V prípade samostatného hodnotenia by miera poklesu schopnosti vykonávať zárobkovú činnosť pri obmedzení pohybu bedrových kĺbov ľahkého stupňa predstavovala percentuálnu hodnotu 10 %, čo je posudkovo nezávažné.
Na základe takto zisteného skutkového stavu, keďže navrhovateľka nie je invalidná podľa § 71 ods. 1 zákona, lebo pre dlhodobo nepriaznivý zdravotný stav nemá pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou, súd dospel k záveru, že opravnému prostriedku navrhovateľky nie je možné vyhovieť.
Podľa § 70 ods. 1 zákona, poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nesplnil podmienky nároku na starobný dôchodok alebo mu nebol priznaný predčasný starobný dôchodok.
Podľa § 71 ods. 1 zákona, poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Podľa § 71 ods. 2 zákona, dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok.
Podľa § 71 ods. 3 zákona, pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu.
Podľa § 71 ods. 4 zákona, pokles schopnosti vykonávať zárobkovú činnosť sa posudzuje na základe
a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby, b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie.
Podľa § 71 ods. 5 zákona, miera poklesu schopnosti vykonávať zárobkovú činnosť je uvedená v prílohe č. 4.
Podľa § 71 ods. 6 zákona, miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí.
Podľa § 71 ods. 7 zákona, jednotlivé percentuálne miery poklesu schopnosti vykonávať zárobkovú činnosť sa nesčítavajú.
Podľa § 71 ods. 8 zákona, mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav.
Podľa § 153 ods. 1 písm. b/, ods. 3 písm. a/, ods. 5 zákona, lekársku posudkovú činnosť dôchodkového poistenia vykonáva posudkový lekár Sociálnej poisťovne príslušnej pobočky a posudkový lekár Sociálnej poisťovne ústredie (ďalej len „posudkový lekár“).
Podľa § 196 ods. 6 zákona, účastník konania je povinný navrhnúť dôkazy na podporu svojich tvrdení. Organizačná zložka Sociálnej poisťovne rozhodne, ktoré z dôkazov sa vykonajú. Organizačná zložka Sociálnej poisťovne je povinná vykonať aj iné dôkazy, ktoré účastníci konania nenavrhli, ak sú potrebné na zistenie a objasnenie skutočného stavu veci.
Podľa prílohy č. 4 zákona, kapitola XV, oddiel E, položka 3, písm. b/ degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia napr. syndróm cervikokraniálny, cervikobrachiálny, lumbálny, lumbosakrálny a syndróm sarkoiliakálneho skĺbenia blokády stavcov) slabosť svalového korzetu, obmedzenie pohybu v postihnutom úseku podmieňuje 20-35%-nú mieru poklesu schopnosti vykonávať zárobkovú činnosť.
Ako to vyplýva z vyššie citovaných zákonných ustanovení, jednou z podmienok nároku na invalidný dôchodok je pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou.
Zdravotný stav navrhovateľky bol posúdený posudkovými lekármi Sociálnej poisťovne, pobočky aj ústredia, posudkoví lekári sa zaoberali zdravotnými poškodeniami navrhovateľky, ich dlhodobosťou a vplyvom na jej zárobkovú schopnosť a dospeli k záveru, že rozhodujúce zdravotné postihnutie nepodmieňuje pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou.
Krajský súd považuje za potrebné poznamenať, že fyzická osoba, ktorá si uplatnila nárok na dávku a nárok na výplatu dávky je povinná preukázať skutočnosti rozhodujúce na nárok na dávku a nárok na jej výplatu spôsobom určeným Sociálnou poisťovňou a v rámci dokazovania je účastník konania povinný navrhnúť dôkazy na podporu svojich tvrdení (§ 196 ods. 6 zákona). Ak by došlo k zmene zdravotného stavu v dôsledku jeho zhoršenia môže navrhovateľka opätovne požiadať o preskúmanie miery poklesu schopnosti, alebo o zmenu rozhodujúceho postihnutia a stanovenia miery poklesu schopnosti vykonávať zárobkovú činnosť.
Keďže navrhovateľka ku dňu vydania preskúmavaného rozhodnutia nemala pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou, v súlade so zákonom rozhodla odporkyňa, ak z týchto dôvodov zamietla žiadosť navrhovateľky o invalidný dôchodok.
Na základe týchto skutočností krajský súd podľa § 250q ods. 2 O.s.p. preskúmavané rozhodnutie ako zákonné potvrdil.
O náhrade trov konania rozhodol podľa § 250k ods. 1 v spojení s ustanovením § 250l ods. 2 O.s.p. Navrhovateľka nebola v konaní úspešná, odporkyňa nemá zo zákona právo na náhradu trov konania, preto súd účastníkom náhradu trov konania nepriznal.
Poučenie:
Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

